BEGRUNDELSE

BAGGRUND FOR FORSLAGET

1. Betingelserne for EGF-støtte til ansøgninger, der er indsendt senest den 31. december 2013, er fastsat i Europa-Parlamentets og Rådets forordning (EF) nr. 1927/2006 af 20. december 2006 om oprettelse af Den Europæiske Fond for Tilpasning til Globaliseringen ("EGF-forordningen")[1].

2. Den 19. december 2013 indgav Belgien ansøgning EGF/2013/011 BE/Saint-Gobain Sekurit om økonomisk EGF-støtte som følge af afskedigelser i forbindelse med lukningen af produktionsanlægget hos Saint-Gobain Sekurit Benelux SA (herefter "SGS Benelux"), der ligger i Auvelais nær Sambreville. Ansøgningen blev suppleret med yderligere oplysninger frem til den 4. juli 2014.

3. Efter en gennemgang af ansøgningen har Kommissionen konkluderet i overensstemmelse med de gældende bestemmelser i EGF-forordningen, at betingelserne for økonomisk EGF-støtte er opfyldt.

RESUMÉ AF ANSØGNINGEN

EGF-ansøgning: || EGF/2013/011 BE/Saint-Gobain Sekurit

Medlemsstat: || Belgien

Dato for indgivelse af ansøgningen: || 19.12.2013

Interventionskriterium: || EGF-forordningens artikel 2, litra c)

Hovedvirksomhed: || Saint-Gobain Sekurit Benelux SA

Antal leverandører og producenter i efterfølgende produktionsled: || 0

Referenceperiode: || 31.8.2013-31.12.2013

Dato for iværksættelse af individualiserede tilbud til de arbejdstagere, der er tiltænkt støtte || 31.8.2013

Antal afskedigelser i referenceperioden: || 250

Antal afskedigelser før og efter referenceperioden: || 7

Antal afskedigelser i alt: || 257

Antal personer, der forventes at deltage i foranstaltningerne: || 257

Budget til de individualiserede tilbud: || 2 578 379 EUR

Budget til gennemførelse af EGF: || 101 478 EUR (3,8 % af det samlede budget)

Budget i alt: || 2 679 856 EUR

Økonomisk støttebeløb, som EGF anmodes om (EUR): || 1 339 928 EUR (50 % af det samlede budget)

VURDERING AF ANSØGNINGEN

Sammenhæng mellem afskedigelserne og de gennemgribende strukturelle ændringer i verdenshandelsmønstrene, som kan tilskrives globaliseringen,

4. Til støtte for, at der findes en sammenhæng mellem afskedigelserne og de gennemgribende strukturelle ændringer i verdenshandelsmønstrene, som kan tilskrives globaliseringen, anfører de belgiske myndigheder, at sektoren for fremstilling af sikkerhedsglas til motorkøretøjssektoren, hvor Saint-Gobain Sekurit (SGS) Benelux er aktiv, har været ramt af alvorlige økonomiske forstyrrelser som følge af flere faktorer, såsom et fald i produktionen af sikkerhedsglas til motorkøretøjssektoren i Unionen, en stigning i markedsandele for konkurrenter fra lande uden for EU og en stigning i importen af disse varer til Unionen.

5. SGS Benelux var en producent af originalt sikkerhedsglas til motorkøretøjssektoren (forruder, sideruder osv.), der leverede til forskellige bilproducenter, med det resultat, at virksomhedens aktiviteter stod i direkte forhold til produktionstendenserne i automobilindustrien. I henhold til data fra de belgiske myndigheder[2] faldt produktionen af personbiler mellem 2007 og 2012 i EU-27 fra 21,9 mio. enheder til 19,5 mio. enheder (− 11,3 % og − 2,4 % i årlig vækst[3]), mens den i resten af verden steg fra 47,5 mio. enheder til 60,6 mio. enheder (+ 27,6 % og + 5,0 % i årlig vækst). Denne nedgang i bilproduktionsniveauerne i Unionen, som er knyttet til det generelle fald i forbrugernes efterspørgsel i Unionen som følge af den økonomiske krise, har derfor ført til et generelt fald i efterspørgslen efter automobiludstyr i Unionen, hvilket har ramt leverandørerne af biludstyr hårdt. For SGS Beneluxs vedkommende konstaterede Ford, Volvo, og BMW, som var de vigtigste direkte kunder hos SGS Benelux, f.eks. i perioden forud for afskedigelserne (2011/2012), et fald i salget på henholdsvis 12 %, 10 % og 2 %[4].

6. Denne nedgang i produktionsniveauerne har ført til en svækkelse af konkurrencesituationen for EU-producenterne af sikkerhedsglas til motorkøretøjer. Ifølge oplysninger fra de belgiske myndigheder[5] faldt Saint-Gobain Sekurits markedsandel mellem 2007 og 2013 med 5 procentpoint, mens den samlede markedsandel for de vigtigste producenter af bilglas med hjemsted i lande uden for EU, f.eks. Trakya Cam (Tyrkiet)[6] og Fuyao (Kina), steg fra ca. 6 % til lidt over 10 %, hovedsagelig som følge af en stigning i importen af sikkerhedsglas til motorkøretøjer i Unionen.

7. Virkningerne af disse ændringer på verdenshandelsmønstrene er blevet forværret af andre faktorer, som f.eks. høje produktionsomkostninger (især lønomkostninger), overkapacitet på grund af nedgangen i produktionsniveauerne og et lavt realinvesteringsniveau. En anden faktor, som de belgiske myndigheder bemærker, har været en generel tendens hos producenter og leverandører i automobilindustrien til at flytte produktionen inden for Unionen, nemlig fra Vesteuropa (især Frankrig, Belgien og Spanien) til Østeuropa. Som en illustration af dette fænomen steg den andel af personbiler inden for EU, der fremstilles i Østeuropa, fra 15 % i 2000 til 34 % i 2012. Som det var tilfældet med Saint-Gobain Sekurit, har dette gjort det muligt for andre enheder end SGS Benelux at opretholde eller udvikle deres aktiviteter (på grund af lavere enhedslønomkostninger eller større geografisk nærhed til kunderne).

8. Derfor registrerede SGS Benelux ifølge oplysninger fra de belgiske myndigheder[7] mellem 2007 og 2012 et driftstab på 20,46 mio. EUR, mens de andre virksomheder under Saint-Gobain Sekurit i Unionen inden for samme periode stadig var i stand til at registrere driftsoverskud. Det fremgår således, at SGS’s aktiviteter er blevet påvirket af disse ændringer i verdenshandelsmønstrene (produktionsnedgang i Unionen, tab af markedsandel og stigende import, overgang til produktion i Østeuropa), hvilket har medført en koncentration af SGS-aktiviteter i mere rentable enheder og dermed til afskedigelser i SGS Benelux.

9. Siden begyndelsen af EGF i 2007 har der ikke været andre EGF-ansøgninger, der direkte vedrørte sektoren for glas til motorkøretøjer[8], men der har været en række ansøgninger vedrørende producenter af motorkøretøjer og leverandører af biludstyr[9].

Antal afskedigelser og opfyldelse af kriterierne i artikel 2, litra c)

10. Ansøgningen er baseret på interventionskriteriet i artikel 2, litra c), i EGF-forordningen, ifølge hvilket en ansøgning under særlige omstændigheder kan godkendes, selv om de interventionskriterier, der er fastsat i artikel 2, litra a), eller artikel 2, litra b, i EGF-forordningen ikke er opfyldt, forudsat at afskedigelserne har en alvorlig indvirkning på beskæftigelsen og den lokale økonomi.

11. Ansøgningen vedrører 250 afskedigelser hos SGS Benelux over en periode på fire måneder fra 31. august 2013 til 31. december 2013 og 7 afskedigelser hos SGS Benelux, som fandt sted før den 31. august 2014, og som vedrører den samme kollektive afskedigelsesprocedure. Det samlede antal på 257 afskedigelser er beregnet fra datoen for arbejdsgiverens individuelle meddelelse om afskedigelse eller opsigelse af ansættelseskontrakten, som fastsat i EGF-forordningens artikel 2, stk. 2, første led ("metode 1"). Yderligere fire arbejdstagere vil blive afskediget på et senere tidspunkt og er ikke medtaget i denne ansøgning.

12. Ansøgningen opfylder derfor delvist interventionskriterierne i EGF-forordningens artikel 2, litra a), da den vedrører afskedigelser over en periode på fire måneder i én virksomhed i en medlemsstat, men den fraviger disse kriterier med hensyn til minimumsantallet af afskedigelser i referenceperioden, idet der er under 500 afskedigelser.

13. De belgiske myndigheder anfører, at særlige omstændigheder gør sig gældende, fordi virkningerne af afskedigelserne forventes at blive betydelige, selv om antallet af afskedigelser er under tærsklen på 500 afskedigelser. Desuden blev det meddelt, at en anden virksomhed, som hører til Saint-Gobain-koncernen, nemlig Saint-Gobain Glass Benelux, også vil indstille produktionsaktiviteterne på sit anlæg i Auvelais i september 2014. I alt er antallet af direkte afskedigelser, der forventes at skyldes lukningen af SGS Benelux og Saint-Gobain Glass Benelux meget højt (ca. 260 afskedigelser hos SGS Benelux og ca. 300 afskedigelser hos Saint-Gobain Glass Benelux). Ifølge de belgiske myndigheder vil disse afskedigelser sandsynligvis få alvorlig indvirkning på beskæftigelsen og den lokale økonomi.

14. Hvad angår glassektoren, fandt der 171 afskedigelser sted allerede i 2011 hos AGC Automotive, der er en producent af bilglas beliggende i Fleurus nær Charleroi. AGC-gruppen meddelte i februar 2014, at den agtede at lukke sit produktionsanlæg til fotovoltaisk glas i Roux i nærheden af Charleroi, hvilket kunne føre til et tab på ca. 190 arbejdspladser. På et bredere plan foretog seks andre virksomheder i fremstillingsindustrien mellem 2011 og 2013 kollektive afskedigelser i Namur-området (290 tabte arbejdspladser), og syv virksomheder i fremstillingsindustrien foretog kollektive afskedigelser i Charleroi-området (ca. 1 400 arbejdspladser). I betragtning af den socioøkonomiske situation i det pågældende område og de tilstødende områder (Charleroi og Namur), har de arbejdstagere, der blev afskediget af SGS Benelux, begrænsede beskæftigelsesmuligheder i disse områder, da de måske skal konkurrere med mange andre arbejdstagere med lignende kvalifikationer og erfaringer, om et begrænset antal arbejdspladser inden for glassektoren.

15. En stor del af glasproduktionsanlæggene i Belgien er beliggende i Vallonien (44 ud af 122 enheder), som også har den største koncentration af arbejdstagere i denne sektor (58 %). Dette kan forklares ved den omstændighed, at regionen Vallonien har en stærk historisk tradition inden for glasproduktion. De fleste virksomheder i denne sektor er forholdsvis store virksomheder (over 40 % af virksomhederne beskæftiger mere end 50 arbejdstagere). Mellem 2007 og 2012 faldt antallet af arbejdspladser inden for glasindustrien i provinserne Hainaut og Namur fra ca. 3 940 til 3 170 (- 19 %), hvor det største tab blev registreret for arbejdspladser i forarbejdningsindustrien. I løbet af 2013 registrerede FOREM 301 ledige stillinger i sektoren for fremstilling af andre ikke-metalholdige mineralske produkter i provinserne Hainaut og Namur, herunder mere specifikt 96 ledige stillinger inden for glassektoren (dvs. 0,25 % af de samlede ledige stillinger og 1,62 % af de ledige stillinger i fremstillingsindustrien). Imidlertid vedrørte disse stillinger ikke kun erhverv, der er specifikke for glassektoren (f.eks. en operatør, der former glas), men også generelle erhverv (salg, administration, vedligeholdelse osv.). Ni ud af ti af disse stillinger var omfattet af midlertidige kontrakter.

Redegørelse for afskedigelsernes uforudseelighed

16. De belgiske myndigheder gør gældende, at beslutningen om at afskedige arbejdstagerne hos SGS Benelux ikke kunne forudses. For at tilpasse sig udviklingen på markedet indførte Saint-Gobain-koncernen en række strategier, der tager sigte på at øge konkurrenceevnen og rentabiliteten, der førte til forskellige omstruktureringer, som f.eks. et skift i produktionen på SGS Benelux-anlægget i Auvelais. Produktionen af hærdet glas (sideruder) blev overført til andre anlæg, og SGS Benelux beholdt kun fremstillingen af lamineret glas (forruder). Desuden blev der i 2009/2010 indført en omstruktureringsplan efter afhændelsen af produktionen af hærdet glas, som omfattede investeringer i produktivitet og nedlæggelse af 100 arbejdspladser. Disse omstruktureringer gjorde det muligt for virksomheden at nedbringe sine omkostninger, men SGS Benelux havde stadig de højeste lønomkostninger pr. enhed inden for koncernen.

17. Andre faktorer, som f.eks. bilproducenternes fortsatte tendens til at flytte produktionen til Østeuropa og lukningen af Ford Genk-anlægget i oktober 2012[10], underminerede yderligere konkurrenceevnen hos SGS Benelux over for andre anlæg i Saint-Gobain-koncernen. Som følge heraf meddelte ledelsen af Saint-Gobain-koncernen i juni 2013, at den havde til hensigt at lukke SGS Benelux-anlægget i Auvelais og flytte produktionen til andre af Saint-Gobain Sekurits produktionsanlæg i Unionen.

Identifikation af de arbejdstagere, der er tiltænkt støtte

18. De belgiske myndigheder anslår, at alle 257 arbejdstagere, der blev afskediget før og efter referenceperioden, vil deltage i de foranstaltninger, som medfinansieres af EGF.

19. Fordelingen af de arbejdstagere, der er tiltænkt støtte, efter køn, nationalitet og aldersgruppe, er som følger:

Kategori || Antal arbejdstagere, der er tiltænkt støtte

Køn: || Mænd: || 254

|| Kvinder: || 3

Nationalitet: || EU-borgere: || 250

|| Ikke-EU-borgere: || 7

Aldersgruppe: || 15-24-årige || 5

|| 25-54-årige || 236

|| 55-64-årige || 16

|| Over 65 år || 0

20. Seks af de arbejdstagere, der er tiltænkt støtte, har langvarige sundhedsproblemer eller handicap.

21. Fordelingen af de berørte arbejdstagere efter erhvervskategorier[11] er som følger:

ISCO-08, overordnet gruppe || Antal arbejdstagere, der er tiltænkt støtte

1 Ledelsesarbejde || 14

2 Arbejde, der forudsætter viden på højeste niveau inden for pågældende område || 6

3 Arbejde, der forudsætter viden på mellemniveau || 27

4 Almindeligt kontor- og kundeservicearbejde || 7

5 Service- og salgsarbejde || 2

7 Håndværkspræget arbejde || 34

8 Operatør- og monteringsarbejde samt transportarbejde || 154

9 Andet manuelt arbejde || 13

22. I overensstemmelse med EGF-forordningens artikel 7 har de belgiske myndigheder bekræftet, at principperne om ligebehandling og ikke-forskelsbehandling vil blive overholdt med hensyn til adgang til de foreslåede foranstaltninger og deres gennemførelse.

Beskrivelse af det pågældende geografiske område og de relevante myndigheder og andre interessenter

23. Afskedigelserne påvirker primært beskæftigelsen i Basse-Sambre-området omkring byen Sambreville i provinsen Namur i regionen Vallonien. Den samfundsøkonomiske situation i Basse-Sambre-området er kraftigt påvirket af de tilstødende byområder Charleroi og Namur.

24. I Namur-området er kommunerne i Sambre- og Meusedalen generelt blandt de kommuner med de svageste socioøkonomiske indikatorer. I Namur-området findes der ca. 118 800 lønmodtagerjob[12]. Andelen af arbejdere er lavere end gennemsnittet for den vallonske region, mens andelen af funktionærer og tjenestemænd er højere. Med hensyn til antal arbejdspladser er de vigtigste økonomiske sektorer den offentlige administration og forsvaret (17 % af jobbene), uddannelse (13 %), sundhed og sociale tjenesteydelser (7 %) samt detailhandel (7 %).

25. I Charleroi-området findes der ca. 131 000 lønmodtagerjob. I 2013 var ca. 23 % til 24 % af de jobsøgende, der var registreret hos de regionale direktorater (FOREM) i Charleroi og Namur, under 25 år, ca. 23 % var over 50 år, ca. 35 % til 40 % havde været arbejdsløse i mere end to år, og ca. 45 % til 50 % havde ikke afsluttet en gymnasieuddannelse[13]. Den strukturelle arbejdsløshed er relativt stabil, da den er afhængig af færdigheder, som er vanskelige at tilegne sig uden at være integreret på arbejdsmarkedet. Arbejdsløsheden er således koncentreret om lavtuddannede personer og personer under 25 år eller over 50 år. Der er et stigende antal jobsøgende, der er over 50 år. Den konjunkturbetingede arbejdsløshed er steget siden 2009 på grund af krisen.

26. Foranstaltningerne gennemføres af FOREM (den offentlige beskæftigelses- og uddannelsestjeneste for området Vallonien) via en genplaceringsenhed (cellule de reconversion), der specifikt er oprettet som en del af de retlige forpligtelser i forbindelse med proceduren for kollektiv afskedigelse[14]. Genplaceringstjenesten for SGS Benelux administreres af et udvalg, som består af repræsentanter for de offentlige tjenester i Vallonien med ansvar for beskæftigelse, uddannelse og økonomiske anliggender, og for FOREM, fagforeninger og sektorbaserede erhvervsuddannelsesinstitutioner. Nogle af foranstaltningerne gennemføres af SGS Benelux ved hjælp af et team bestående af internt personale, som er blevet etableret specielt for at levere støttetjenester til de afskedigede arbejdstagere ("Saint-Gobain Développement" — SGD).

27. Ud over FOREM og SGD omfatter de andre organisationer, der er involveret i den overordnede koordinering og i gennemførelsen af de foreslåede foranstaltninger, derfor:

– den vallonske regering (ministerpræsidenten for Vallonien med ansvar for koordinering af strukturfondene, ministeren for beskæftigelse og erhvervsuddannelse og økonomiministeren)

– fagforeningerne (FGTB og CSC)

– de sektorspecifikke erhvervsmæssige og teknologiske kompetencecentre, der er aktive i Vallonien (Centres de compétences)[15]

– agenturet for det franske fællesskab i Belgien under Den Europæiske Socialfond (ESF).

Afskedigelsernes forventede virkning på beskæftigelsessituationen på lokalt, regionalt og nationalt plan

28. Lukningen af SGS Benelux vil medføre et direkte tab af 261 arbejdspladser, herunder 218 arbejdspladser i forarbejdningsindustrien (med status som arbejder). Af disse tabte arbejdspladser er 257 medtaget i ansøgningen, da de resterende fire afskedigelser vil ske på et senere tidspunkt. Afskedigelserne hos SGS Benelux forventes at føre til tabet af en betydelig andel af beskæftigelsen i Basse-Sambre-området. Som anført ovenfor er Basse-Sambre-området, som ligger i provinsen Namur, men som også er knyttet til arbejdsmarkedet i det sydlige Hainaut (Charleroi), karakteriseret ved en relativt høj grad af strukturel arbejdsløshed, med en relativ høj andel af langtidsledighed og lave kvalifikationsniveauer og færdigheder. Afskedigelserne hos SGS Benelux skal derfor ses i en vanskelig lokal socioøkonomisk sammenhæng, da der har været flere virksomhedsomstruktureringer i provinsen Namur i de seneste år, navnlig inden for glassektoren. Som i resten af regionen Vallonien er de fleste virksomheder små og mellemstore virksomheder (ca. 80 % af virksomhederne i området beskæftiger under 10 arbejdstagere). Imidlertid tegner mellemstore virksomheder og store virksomheder sig for de fleste arbejdspladser. Virksomheder med mere end 100 arbejdstagere, som f.eks. SGS Benelux, udgør kun 1,9 % af virksomhederne i området, men tegner sig for næsten 42 % af arbejdspladserne. Afskedigelserne hos SGS Benelux vedrører hovedsageligt arbejdstagere i forarbejdningsindustrien (83 % af de berørte arbejdstagere har status af arbejder), hvorimod de vigtigste sektorer med hensyn til antallet af job i Namur-regionen er dem, der primært tilbyder job med status som funktionær (f.eks. offentlige sektorer). I denne forbindelse vil arbejdstagerne fra SGS Benelux vil være nødt til at omskole sig for at finde arbejde i dette område og søge job inden for andre erhverv og/eller andre sektorer.

Individualiserede tilbud, der skal finansieres, og fordelingen af de anslåede omkostninger

29. Kun nogle af de tiltag, som indgår i de foranstaltninger, der skal gennemføres af de belgiske myndigheder som støtte til de arbejdstagere, der er blevet afskediget af SGS Benelux, vil blive medfinansieret af EGF. Tiltag, som er obligatoriske i henhold til kollektive afskedigelsesprocedurer i Belgien, og som foretages som led i genplaceringstjenestens normale aktivitet (f.eks. støtte til genplacering, efteruddannelse, hjælp til jobsøgning og karriererådgivning osv.)[16] såvel som supplerende tiltag, der finansieres af andet end EGF-midler, er derfor ikke medtaget i denne EGF-ansøgning. Den overordnede række af tiltag (hvad enten de er obligatoriske, supplerende eller under EGF) forvaltes af FOREM.

30. De individualiserede tilbud til de arbejdstagere, der er blevet afskediget, og som vil blive medfinansieret af EGF, består af følgende tiltag (opdelt efter kategori)[17]:

(1) Individuel hjælp til jobsøgning og sagsforvaltning og generelle informationstjenester:

– Genplacering (støtte/vejledning/integration): Denne række tjenester er baseret på de normale aktiviteter, der udføres af genplaceringstjenesten. Tjenesterne leveres af et team af FOREM-personale (projektleder, specialiserede rådgivere) i partnerskab med tidligere arbejdstagerrepræsentanter, der optræder som "socialledsagere" (accompagnateurs sociaux), og som skal tilskynde arbejdstagerne til at deltage i tiltagene og hjælpe disse med administrative procedurer. For at lette kontakten mellem arbejdstagerne udbydes tjenesterne til alle afskedigede arbejdstagere i særlige lokaler. Tjenesterne omfatter tre former for aktiviteter: i) kollektive oplysninger om jobsøgningsteknikker (udfærdigelse af et CV og en ansøgning, anvendelse af webressourcer osv.), forklaringer om arbejdsmarkedsregler (genplacering, ledighed, beskæftigelseskontrakt, pension), oplysningsaktiviteter om diskriminering, præsentation af erhverv og sektorer med potentiale osv., ii) individuelle interview med en rådgiver fra FOREM (kortlægning af færdigheder, karriereforløb, vejledning om uddannelse osv.), iii) fri og åben adgang til jobsøgningsværktøjer (IT-udstyr med internet­forbindelse, telefon, særlig dokumentation osv.). Dette tiltag omfatter alle 257 arbejdstagere, der er tiltænkt støtte, med en maksimal varighed på 24 måneder.

– Fremme jobsøgningen: FOREM gennemfører også specifikke aktiviteter med henblik på at hjælpe arbejdstagerne med jobsøgning og overvinde vanskeligheder i genplaceringsprocessen. Det omfatter møder mellem de afskedigede arbejdstagere og potentielle arbejdsgivere (jobmatchning), virksomhedsbesøg, møder med rekrutteringsvirksomheder som forberedelse til jobinterview og udveksling af erfaringer med andre arbejdstagere, der allerede har gennemgået en omskoling eller har fundet et job efter en kollektiv afskedigelse. Denne foranstaltning kan potentielt tilbydes alle 257 arbejdstagere, der er tiltænkt støtte (på frivilligt grundlag afhængigt af den enkeltes behov).

– Proaktiv arbejdssøgning: SGD-teamet er sammensat af erfarne fagfolk inden for personalevæsen fra Saint-Gobain-koncernen og har et godt kendskab til det lokale arbejdsmarked og til andre virksomheder i området. SGD vil fremlægge en pakke med genplaceringsforanstaltninger. Første trin vil være at foretage individuelle interviews med hver af de 257 arbejdstagere, der er tiltænkt støtte, for at identificere deres forventninger og kompetencer og den type job, de søger. Med udgangspunkt i disse interviews vil SGD udarbejde en liste over profiler opdelt efter jobstatus, kompetencer, geografiske restriktioner, erhverv og kvalifikationer. SGD vil søge job i regionen og identificere potentielle arbejdsgivere. SGD vil derefter kontakte disse potentielle arbejdsgivere for at præsentere genplaceringsaktiviteterne og identificere ledige stillinger og mulige støtteforanstaltninger (f.eks. supplerende uddannelse). SGD er således i stand til at matche de ledige stillinger med potentielle ansøgere fra listen over arbejdstagere og fremsende en liste over de udvalgte kandidater til den mulige arbejdsgiver. Den potentielle arbejdsgiver vil anmode om at få CV’er fra interessante kandidater fra SGD. Den potentielle arbejdsgiver vil derefter kontakte kandidaten eller kandidaterne for at indlede ansættelsesproceduren (med opfølgning fra SGD). Hvis en arbejdstager tilbydes et job, yder SGD hjælp til den administrative procedure og til eventuelle supplerende uddannelsesaktiviteter. Hvis en arbejdstager afvises, vil SGD sammen med den pågældende arbejdstager vurdere de faktorer, der førte til arbejdsgiverens valg og hjælpe arbejdstageren med at forberede sig på fremtidige jobmuligheder. Der vil være månedlige møder mellem SGD og FOREM gennem et forbindelsesudvalg, som skal sikre, at oplysninger om arbejdstagerne er ajourført, og at kandidaterne opfylder de kompetenceprofiler, som de potentielle arbejdsgivere søger.

(2) Efteruddannelse og omskoling:

– Integreret uddannelse: Forskellige typer af erhvervsuddannelseskurser vil kunne tilbydes til potentielt alle 257 arbejdstagere i målgruppen (afhængigt af kursustypen) enten gennem FOREM eller gennem kompetencecentrene eller IFAPME[18]. Som et første skridt vil FOREM-personalet bistå den enkelte deltager med at definere dennes arbejdsrelaterede mål og vejlede den enkelte i retning af et af de tre efteruddannelsesmoduler. Arbejdstagere, der kan omskoles til et erhverv svarende til det, de havde i SGS Benelux, kan enten følge et bestemt eller et specialiseret modul (40 timer) med henblik på at tilpasse deres kompetencer og ajourføre disse (f.eks. gaffeltruckoperatør, særlige svejsningsprocesser, IT-færdigheder), eller et supplerende kursus, der fører til nye kvalifikationer (320 timer), hvilket vil gøre det muligt for arbejdstagerne at søge job inden for et nyt erhverv i industrisektoren. For omskoling til en helt anden aktivitetssektor, vil arbejdstagerne kunne følge et erhvervsrelateret kursus (i gennemsnit 960 timer) for at erhverve de kompetencer, der kræves til dette erhverv. Ved afslutningen af hvert enkelt undervisningsmodul kan nye kvalifikationer vurderes og dokumenteres. Afhængigt af uddannelsestype og kompetence­områder vil deltagerne få tildelt enten en formel certificering af færdigheder (dvs. et kompetencebevis), et tilstedeværelsesbevis (for kompetencer eller erhverv, hvor der ikke findes et formelt bevis) eller en validering af færdigheder (f.eks. for færdigheder og kompetencer, der er opnået uden for de formelle uddannelser). Den formelle certificering af færdigheder finder sted via færdighedstest, som fører til tildeling af et "certifikat for færdigheder erhvervet gennem uddannelse" (Certificat des Compétences Acquises en Formation – CECAF). Valideringen af færdigheder sker via færdighedstest, som fører til tildeling af et kompetencebevis (titres de compétences).

– Specifik uddannelse: Hvis en arbejdstager er nødt til at erhverve specifikke kompetencer til et job (f.eks. betjening af værktøjsmaskine, IT-program, erhvervsmæssig specialisering osv.), og en sådan uddannelse ikke tilbydes af FOREM, vil kompetencecentrene, IFAPME eller SGD dække omkostningerne ved sådanne aktiviteter, der omfatter uddannelse gennem en partnerskabsordning (compagnonnage), praktikophold i virksomheder, teknisk uddannelse, sprogundervisning osv. Det forventes, at 200 personer vil deltage i foranstaltningen.

– Videregivelse af erfaringer: Erfarne arbejdstagere kan forbedre deres færdigheder og knowhow ved at blive lærere eller undervisere inden for teknisk uddannelse. Et specifikt oplysnings- og uddannelsesforberedende modul vil blive udviklet af FOREM og af sammenslutningerne for de forskellige grene inden for teknisk uddannelse med det formål at tilskynde bestemte arbejdstagere til at uddanne sig som undervisere inden for erhvervsuddannelse. Modulet vil omfatte særlige oplysninger, teknisk støtte, møder med fagfolk og besøg på stedet. Modulet varer otte uger og henvender sig til ca. 10 arbejdstagere.

(3) Fremme af iværksætteri:

– Støtte til virksomhedsetablering: Arbejdstagere, som overvejer at etablere deres egen virksomhed, vil få vejledning og støtte af en rådgiver fra FOREM i virksomhedsetablering. Denne støtte omfatter to hovedaktiviteter: i) kollektive informationsmøder, der skal sætte fokus på mulighederne for etablering af virksomheder, tilvejebringelse af oplysninger om de juridiske aspekter og tiltag, der skal støtte virksomhedsetableringen, ii) individuelle interview med interesserede arbejdstagere for at gennemgå deres projekt og formidle kontakt til virksomhedsstøtteorganisationer og serviceudbydere. Rådgiveren arbejder tæt sammen med genplaceringstjenesterne for at bistå arbejdstagerne med deres erhvervsprojekter. Ca. 60 arbejdstagere ventes at deltage i informationsmøderne, og ca. 20 vil deltage i interview og i de opfølgende aktiviteter.

– Støtte til selvstændig erhvervsvirksomhed: For arbejdstagere, som ikke ville være berettiget til støtte under "airbag"-ordningen for selvstændige erhvervsdrivende[19], yder SGD yderligere støtte i form af rådgivning fra eksperter for at vurdere gennemførligheden af hvert virksomhedsetableringsprojekt og sikre finansieringen, herunder støtte til at forhandle lån på gunstige vilkår. Ca. fem arbejdstagere forventes at drage fordel af denne foranstaltning. Der er budgetteret med et beløb på ca. 10 000 EUR pr. projekt.

– Støtte til kollektive projekter: Arbejdstagere, der sammen måtte overveje at oprette en erhvervsdrivende virksomhed som en gruppe, vil få vejledning og støtte af et specialiseret konsulentfirma (udvalgt gennem et udbud) og af genplaceringstjenesten. Denne støtte omfatter informationer om iværksættelse og grundlæggende ledelseskvalifikationer samt rådgivning om, hvordan man etablerer en virksomhed (f.eks. udarbejdelse af en forretningsplan og af juridiske statutter, markedsføring osv.). Der kan ydes tilskud til etableringsomkostningerne for sådanne erhvervsprojekter. Arbejdstagerne skal indsende en ansøgning, der beskriver projektet (f.eks. arbejdstagernes kvalifikationer og erfaring, gennemførlighedsundersøgelse, finansiel analyse, markedspotentiale, vækstmuligheder, samfundsøkonomiske fordele osv.). Støtteudvalget for genetableringstjenesten, som består af repræsentanter for arbejdsgiveren, fagforeninger og FOREM, vurderer ansøgningen og beslutter, om der ydes tilskud. Hver arbejdstager, der er involveret i projektet, kan modtage et tilskud på 5 000 EUR (med midler, der stammer fra alle deltagende arbejdstagere). Tilskuddene kan anvendes til at dække indkøb af udstyr, varer, reklame, rådgivning, uddannelse osv. Konsulentfirmaet forvalter tilskuddene og rapporterer til FOREM om brugen af udgifter (fakturaer og dokumentation). Det forventes, at ca. 30 arbejdstagere vil deltage i denne foranstaltning, og der kan tildeles 5 tilskud til arbejdstagere.

(4) Godtgørelser:

– Genetableringsgodtgørelse: Hvis en arbejdstager får tilbudt et nyt job (gennem jobsøgningsteamet for SGS Benelux), som kræver, at arbejdstageren flytter bopæl, kan SGS Benelux give denne arbejdstager en godtgørelse på op til 5 000 EUR til dækning af flytteudgifterne. Godtgørelsen vil blive betalt af SGD på grundlag af en betalt faktura for de faktisk afholdte omkostninger (refusion). Denne foranstaltning vil kunne henvende sig til 20 arbejdstagere.

– Ansættelsesincitamenter: Hvis en arbejdstager får tilbudt et nyt job på en tidsubegrænset ansættelseskontrakt, kan SGD yde et bidrag til den nye arbejdsgiver til arbejdstagerens lønomkostninger svarende til en månedsløn for denne arbejdstager. Størrelsen af det ansættelsesincitament, der betales til arbejdsgiveren, vil være repræsentativt for arbejdsgiverens faktiske lønomkostninger (herunder skatter og obligatoriske sociale bidrag)[20]. SGD og arbejdsgiveren indgår en aftale om ansættelsesincitamentet. Ansættelsesincitamentet betales af SGD, når ansættelseskontrakten er underskrevet, medmindre andet er aftalt med den nye arbejdsgiver. Denne foranstaltning vil kunne henvende sig til ca. 100 arbejdstagere.

31. Disse foranstaltninger udgør aktive arbejdsmarkedsforanstaltninger, som falder ind under de støtteberettigede foranstaltninger, der er fastlagt i EGF-forordningens artikel 3.

32. De samlede omkostninger til foranstaltningerne anslås til 2 679 856 EUR, herunder 2 578 379 EUR til individualiserede tilbud og 101 478 EUR til gennemførelse af EGF (3,8 % af de samlede omkostninger). Der anmodes om økonomisk EGF-støtte på i alt 1 339 928 EUR (50 % af de samlede omkostninger).

Foranstaltninger || Anslået antal arbejdsta­gere, som er tiltænkt støtte || Anslåede omkostnin­ger pr. arbejdstager, som er tiltænkt støtte (i EUR)* || Samlede omkostnin­ger (EGF og national medfinan­siering) (i EUR)*

Individualiserede tilbud: || || ||

(1) Individuel hjælp til jobsøgning og sagsforvaltning og generelle informationstjenester: || || ||

– Genplacering (støtte/vejledning/integration): || 257 || 2 263 || 581 556

– Fremme jobsøgningen || 257 || 175 || 45 000

– Proaktiv jobsøgning || 257 || 2 482 || 637 860

(2) Efteruddannelse og omskoling: || || ||

– Integreret uddannelse || 257 || 1 293 || 332 263

– Særlig uddannelse || 200 || 1 500 || 300 000

– Videregivelse af erfaringer || 10 || 300 || 3 000

(3) Fremme af iværksætteri: || || ||

– Støtte til virksomhedsetablering || 58 || 388 || 22 500

– Støtte til selvstændig erhvervsvirksomhed || 5 || 10 240 || 51 200

– Støtte til kollektive projekter || 30 || 1 833 || 55 000

(4) Godtgørelser: || || ||

– Genetableringsgodtgørelse || 20 || 5 000 || 100 000

– Ansættelsesincitamenter || 100 || 4 500 || 450 000

Subtotal || – || – || 2 578 379

Udgifter til gennemførelse af EGF: || || ||

1. Forberedende arbejde || – || – || 30 000

2. Forvaltning || – || – || 19 200

3. Oplysning og offentlig omtale || – || – || 18 500

4. Kontrolaktiviteter || – || – || 33 778

Subtotal || – || – || 101 478

Samlede omkostninger: || – || – || 2 679 856

EGF-støtte (50 % af de samlede omkostninger) || – || – || 1 339 928

*Afrundede tal

33. De belgiske myndigheder bekræfter, at de ovennævnte foranstaltninger supplerer de foranstaltninger, som er finansieret af strukturfondene, og at der er truffet forholdsregler for at forhindre dobbelt finansiering.

Dato for iværksættelse eller planlagt iværksættelse af individualiserede tilbud til de arbejdstagere, der er tiltænkt støtte

34. De belgiske myndigheder begyndte den 31. august 2013 at yde individualiserede tilbud til de arbejdstagere, der var tiltænkt støtte. Udgifterne til disse foranstaltninger er derfor berettiget til økonomisk støtte fra EGF fra denne dato.

Procedurer for høring af arbejdsmarkedets parter

35. Ledelsen af SGS Benelux og fagforeningerne indgik i juli 2013 en socialplan som led i fremgangsmåden ved proceduren for kollektive afskedigelser. Socialplanen fastlægger de forskellige foranstaltninger, der er vedtaget af de forskellige involverede arbejdsmarkedsparter. Som nævnt ovenfor er fagforeningerne og den tidligere arbejdsgiver SGS Benelux direkte involveret i forvaltningen af genplaceringstjenesten og i gennemførelsen af visse foranstaltninger.

36. De belgiske myndigheder bekræfter, at kravene i den nationale lovgivning og i EU-lovgivningen vedrørende kollektiv afskedigelse er blevet overholdt.

Oplysninger om foranstaltninger, som er obligatoriske i henhold til national lovgivning eller kollektive aftaler

37. I henhold til den belgiske føderale lovgivning[21] er virksomheder, der foretager kollektive afskedigelser, forpligtet til at sørge for genplaceringstjenester til de afskedigede arbejdstagere. Genplaceringstjenesternes varighed skal være på mindst 30 timer og strække sig over tre måneder for arbejdstagere under 45 år og mindst 60 timer over en periode på seks måneder for arbejdstagere på 45 år og derover. Alle ikke-midlertidige arbejdstagere skal deltage i sådanne genplaceringstjenester, bortset fra særlige undtagelser. I henhold til den vallonske lovgivning[22] kan arbejdstagernes repræsentative organisationer anmode FOREM om at oprette en genplaceringstjeneste for at yde støtte til afskedigede arbejdstagere. FOREM's beslutning om at oprette en genplaceringstjeneste er skønsmæssig, og det er ikke obligatorisk for arbejdsgivere eller arbejdstagere at deltage i de foranstaltninger, der udføres af en genplaceringstjeneste. De tjenesteydelser, der leveres af genplaceringstjenesterne, kan dog anses for at opfylde de retlige forpligtelser, der vedrører genplaceringstjenester.

38. De belgiske myndigheder har bekræftet, at:

– den økonomiske EGF-støtte ikke erstatter foranstaltninger, som det påhviler virksomhederne at gennemføre i henhold til national lovgivning eller kollektive aftaler[23]

– foranstaltningerne er støtte til individuelle arbejdstagere og ikke skal anvendes til omlægning af virksomheder eller sektorer

– foranstaltningerne ikke vil modtage finansiel støtte fra andre EU-fonde eller finansielle instrumenter[24].

Forvaltnings- og kontrolsystemer

39. Ansøgningen indeholder en detaljeret beskrivelse af forvaltnings- og kontrolsystemerne og fastlægger de involverede organers ansvarsområder. Et styringsudvalg bestående af alle de organisationer, der er involveret i gennemførelsen af EGF-foranstaltningerne, sikrer den overordnede opfølgning og koordinering. Den økonomiske EGF-støtte vil blive forvaltet og kontrolleret af de samme organer, som for Den Europæiske Socialfond. En enhed inden for ESF-agenturet for føderationen Vallonien-Bruxelles (tidligere det franske fællesskab i Belgien) vil fungere som forvaltningsmyndighed, og en anden separat enhed inden for ESF-agenturet vil fungere som betalingsmyndighed. Generalsekretariatet for føderationen Vallonien-Bruxelles vil optræde som attesteringsmyndighed, og FOREM vil fungere som bemyndiget organ.

Finansiering

40. Artikel 12 i Rådets forordning (EU, Euratom) nr. 1311/2013 om fastlæggelse af den flerårige finansielle ramme for årene 2014-2020[25] giver mulighed for at mobilisere Den Europæiske Fond for Tilpasning til Globaliseringen (EGF) med et årligt loft på 150 mio. EUR (2011-priser) ud over lofterne i de relevante udgiftsområder i den finansielle ramme.

41. Under hensyn til den maksimale økonomiske støtte fra EGF og mulighederne for omfordeling af bevillinger foreslår Kommissionen at mobilisere EGF til det samlede beløb til den støtte, der anmodes om (1 339 928 EUR), hvilket svarer til 50 % af de samlede omkostninger til de foreslåede foranstaltninger.

42. Den foreslåede afgørelse om at mobilisere EGF vil blive truffet i fællesskab af Europa-Parlamentet og Rådet, jf. punkt 13 i den interinstitutionelle aftale af 2. december 2013 mellem Europa-Parlamentet, Rådet og Kommissionen om budgetdisciplin, om samarbejde på budgetområdet og om forsvarlig økonomisk forvaltning[26].

43. Kommissionen forelægger særskilt en anmodning om overførsel for at få specifikke forpligtelses- og betalingsbevillinger opført på budgettet for 2015, jf. punkt 13 i den interinstitutionelle aftale af 2. december 2013.

Kilder til betalingsbevillinger

44. De bevillinger, der er afsat til EGF-budgetposten i budgettet for 2015, vil blive anvendt til at dække beløbet på 1 339 928 EUR.

Forslag til

EUROPA-PARLAMENTETS OG RÅDETS AFGØRELSE

om mobilisering af Den Europæiske Fond for Tilpasning til Globaliseringen i henhold til punkt 13 i den interinstitutionelle aftale af 2. december 2013 mellem Europa-Parlamentet, Rådet og Kommissionen om budgetdisciplin, om samarbejde på budgetområdet og om forsvarlig økonomisk forvaltning (ansøgning EGF/2013/011 BE/Saint-Gobain Sekurit fra Belgien)

EUROPA-PARLAMENTET OG RÅDET FOR DEN EUROPÆISKE UNION HAR —

under henvisning til traktaten om Den Europæiske Unions funktionsmåde,

under henvisning til Europa-Parlamentets og Rådets forordning (EF) nr. 1927/2006 af 20. december 2006 om oprettelse af Den Europæiske Fond for Tilpasning til Globaliseringen[27], særlig artikel 12, stk. 3,

under henvisning til den interinstitutionelle aftale af 2. december 2013 mellem Europa-Parlamentet, Rådet og Kommissionen om budgetdisciplin, om samarbejde på budgetområdet og om forsvarlig økonomisk forvaltning[28], særlig punkt 13,

under henvisning til forslag fra Europa-Kommissionen[29], og

ud fra følgende betragtninger:

(1) Den Europæiske Fond for Tilpasning til Globaliseringen (EGF) blev oprettet med henblik på at yde supplerende støtte til arbejdstagere, der afskediges som følge af gennemgribende strukturelle ændringer i verdenshandelsmønstrene, som kan tilskrives globaliseringen, og at hjælpe disse med at vende tilbage til arbejdsmarkedet.

(2) EGF må ikke overstige et maksimalt årligt beløb på 150 mio. EUR (2011-priser), jf. artikel 12 i Rådets forordning (EU, Euratom) nr. 1311/2013 om fastlæggelse af den flerårige finansielle ramme for årene 2014 - 2020[30].

(3) Belgien indgav den 19. december 2013 en ansøgning om mobilisering af EGF i forbindelse med afskedigelser i virksomheden Saint-Gobain Sekurit Benelux SA og supplerede den med yderligere oplysninger frem til den 4. juli 2014. Ansøgningen opfylder kravene til fastlæggelse af støttebeløbets størrelse, jf. artikel 10 i forordning (EF) nr. 1927/2006. Kommissionen foreslår derfor, at der ydes en støtte på 1 339 928 EUR.

(4) Som følge af Belgiens ansøgning bør EGF derfor mobiliseres til at yde en økonomisk støtte —

VEDTAGET DENNE AFGØRELSE:

Artikel 1

Fra Den Europæiske Unions almindelige budget for regnskabsåret 2015 stilles der et beløb til rådighed fra Den Europæiske Fond for Tilpasning til Globaliseringen (EGF) på 1 339 928 EUR i forpligtelses- og betalingsbevillinger.

Artikel 2

Denne afgørelse offentliggøres i Den Europæiske Unions Tidende.

Udfærdiget i Bruxelles, den […].

På Europa-Parlamentets vegne På Rådets vegne

Formand Formand

[1] EUT L 406 af 30.12. 2006, s. 1.

[2] Kilde: International Organisation of Motor Vehicle Manufacturers (OICA).

[3] Samlet årlig vækstrate.

[4] Kilde: PwC AutoFacts. Registreringer af nye personbiler.

[5] Kilde: Syndex-studie, maj 2013.

[6] Trakya Cam ejer faktisk sin egne bilglas-anlæg i Bulgarien og Rumænien.

[7] Kilde: Syndex-studie, maj 2013.

[8] Jf. EGF-databasen, på adressen http://ec.europa.eu/social/main.jsp?catId=582.

[9] Jf. udkast til forslag fra Kommissionen om sager EGF/2007/001 FR/Peugeot - leverandører (afgørelse KOM(2007) 415 endelig af 12.7.2007), EGF/2007/010 PT/Lisboa-Alentejo (afgørelse KOM(2009) 94 endelig af 20.2.2008), EGF/2008/002 ES/Delphi (afgørelse KOM(2008) 547 endelig af 9.9.2008), EGF/2008/004 ES/Castilla y León og Aragón automoción (afgørelse KOM(2009) 150 endelig af 20.3.2009), EGF/2009/007 SE/Volvo og afgørelse EGF/2009/009 AT/Steiermark (KOM(2009) 602 endelig af 27.10.2009), EGF/2009/013 DE/Karmann (afgørelse KOM(2010) 7 endelig af 22.1.2010), EGF/2009/019 FR/Renault (afgørelse KOM(2011) 420 endelig af 11.7.2011), EGF/2010/002 ES/Cataluña automoción (afgørelse COM(2010) 453 final af 2.9.2010), EGF/2010/004 PL/Wielkopolskie - bilindustrien (afgørelse KOM(2010) 616 endelig af 29.10.2010), EGF/2010/031 BE/General Motors Belgium (afgørelse KOM(2011) 212 endelig af 14.4.2011), EGF/2011/003 DE/Bilindustrien i Arnsberg og Düsseldorf (afgørelse KOM(2011) 447 endelig af 20.7.2011), EGF/2011/005 PT/Norte-Centro Automotive (afgørelse KOM(2011) 664 endelig af 13.10.2011), EGF/2012/004 ES/Grupo Santana (afgørelse COM(2014) 116 final af 5.3.2014), afgørelse EGF/2012/005 SE/Saab (COM(2012) 622 final af 19.10.2012), EGF/2013/006 PL/Fiat Auto i Polen (ansøgning forelagt Kommissionen den 23. juli 2013), EGF/2013/012 BE/Ford Genk (ansøgning forelagt Kommissionen den 23. december 2013).

[10] Jf. ansøgningen EGF/2013/012 Ford Genk

[11] Overordnede grupper inden for den internationale standardfagklassifikation (ISCO-08).

[12] I modsætning til f.eks. selvstændig beskæftigelse.

[13] Kilde: FOREM.

[14] Jf. punkt 29.

[15] Kompetencecentrene gennemfører uddannelsesaktiviteter, fremmer undersøgelser og oplysningsaktiviteter om specifikke erhverv eller sektorer. Kompetencecentrene er oprettet i partnerskab med regionen Vallonien, FOREM, arbejdsmarkedets parter fra de berørte sektorer, forskningscentre og universiteter.

[16] Jf. punkt 29.

[17] I erklæringen af 4. juli 2014 ændrede de belgiske myndigheder i betydelig grad budgettet for nogle af foranstaltningerne, således at de svarer til den faktiske status for deres gennemførelse.

[18] IFAPME (Institut wallon de Formation en Alternance et des indépendants et Petites et Moyennes Entreprises) er en offentlig efteruddannelsesinstitution, der udbyder arbejdsrelaterede tosporede erhvervsuddannelser i form af praktikophold og specifikke kurser for ledere af små og mellemstore virksomheder.

[19] "Airbag"-ordningen forvaltes af den vallonske region. Den yder etableringsstøtte på op til 12 500 EUR over to år til personer, der ønsker at etablere sig som selvstændige arbejdstagere på fuld tid.

[20] Antallet af arbejdstagere, der er tiltænkt støtte, og budgettet for denne foranstaltning er anslået på grundlag af en lignende foranstaltning foretaget af Saint-Gobain France, og hvor den gennemsnitlige månedsløn lå på ca. 4 500 EUR.

[21] Arrêté royal relatif à la gestion active des restructurations du 9 mars 2006 (Belgisch Staatsblad / Moniteur Belge, af 31.3.2006, udgave 2, s. 18309).

[22] Décret de la Région wallonne relatif au plan d’accompagnement des reconversions du 29 janvier 2004 (Belgisch Staatsblad / Moniteur Belge, af 10.3.2004, s. 13547).

[23] Den finansielle støtte fra EGF vil gøre det muligt for de belgiske myndigheder at udvide genplaceringstjenesterne ud over de obligatoriske perioder og gennemføre yderligere foranstaltninger. Med hensyn til beregningen af de omkostninger, der tildeles EGF, vil de belgiske myndigheder tage højde for de foranstaltninger, der er gennemført i perioden med retlige forpligtelser (denne periode vedrører kun foranstaltningen "Genplacering (støtte/vejledning/integration)". Antallet af timer i forbindelse med genplaceringstjenester, der er udført i den obligatoriske periode, vil blive fratrukket det samlede antal timer for genplaceringstjenester, som den enkelte støttemodtager i målgruppen har nydt godt af.

[24] Finansiel støtte fra ESF blev tildelt under akse 2.2 i det operationelle konvergensprogram for 2008-2013 til et projekt (EnTrain – En Transition-Reconversion-Accompagnement), der havde til formål at udvikle pædagogiske metoder for genplaceringstjenesterne generelt set.

[25] EUT L 347 af 20.12.2013, s. 884.

[26] EUT C 373 af 20.12.2013, s. 1.

[27] EUT L 406 af 30.12. 2006, s. 1.

[28] EUT C 373 af 20.12.2013, s. 1.

[29] EUT C […] af […], s. […].

[30] EUT L 347 af 20.12.2013, s. 884.